Размеркаванне выпускнікоў ВНУ культуры і мастацтва Беларусі завершыцца толькі напрыканцы месяца, але набліжэнне гэтай лёсавызначальнай для будучых маладых спецыялістаў падзеі адчуваецца ўжо сёння. Пра гэта сведчыць не толькі настрой у студэнцкіх аўдыторыях. Красамоўны доказ — тыя пытанні, якія паступаюць да нас у рэдакцыю, датычныя ўмоў працаўладкавання маладых спецыялістаў. Неспадзяванкі пад час размеркавання бываюць заўсёды, і цалкам пазбегнуць іх бадай немагчыма. Але ж паколькі размеркаванне — справа не аднаго дня, а плён доўгай сістэмнай работы, вынікі кампаніі можна са значнай ступенню верагоднасці прагназаваць ужо сёння. Выкрышталізоўваюцца і характэрныя для яе праблемы.